Mikael Ruohomaa

**Mikael Ruohomaa** (s. 17. marraskuuta 1988 Alastaro) on suomalainen jääkiekkoilija, joka pelaa SM-liigajoukkue Rauman Lukossa. Hän toimii joukkueen varakapteenina. Ruohomaa pelipaikaltaan keskushyökkääjä, mutta hän osaa pelata myös laidassa.

## Ura
### Seuraura
#### Vuodet alemmissa sarjoissa
Ruohomaa on Forssan Palloseuran kasvatti, mutta hän pelasi juniorina sittemmin myös Lauttakylän Lujassa, josta Ruohomaa siirtyi edelleen Porin Ässiin. Hän voitti seurassa C-nuorten SM-pronssia vuonna 2004 ja Suomen-mestaruuden vuonna 2005. Ruohomaa oli jälkimmäisenä keväänä Ässien paras pistemies pudotuspeleissä tehoilla 4+6=10. Keväällä 2006 hän voitti B-nuorten SM-hopeaa. Ruohomaa pelasi alkukauden 2006–2007 Ässät-Teamin A-nuorissa, mutta siirtyi kesken kauden miesten II-divisioonaan ja Lauttakylän Lujan riveihin. Hän oli kauden päätteeksi nostamassa joukkuetta Suomi-sarjaan. Toisella Suomi-sarjakaudellaan 2007–2008 Ruohomaa oli LLujan paras pistemies, maalintekijä ja syöttäjä runkosarjassa tehoilla 14+23=37 ja hän jakoi joukkueen sisäisen pistepörssin voiton Kari Kouttisen kanssa kevään 2008 karsintasarjassa tehoilla 7+13=20.

Kesken kauden 2009–2010, tammikuun 2010 lopulla Ruohomaa vaihtoi Suomi-sarjajoukkuettaan LLujasta Kooveehen. Hän voitti kauden päätteeksi Suomi-sarjan pronssia. Kaudeksi 2010–2011 Ruohomaa siirtyi sarjatasoa ylemmäs Mestis-joukkue Lempäälän Kisaan. Tulokaskausi Mestiksessä toi hänelle 27 runkosarja- ja kolmessa playoff-ottelussa tehot 7+8=15. Ruohomaa pelasi myös osan kaudestaan lainalla Kooveessa.

Kaudeksi 2011–2012 Ruohomaa siirtyi LeKistä tutun joukkuetoveri Jarkko Näppilän vanavedessä tryout-leirin kautta Jokipoikien riveihin. Hän teki läpimurtonsa Mestiksessä, vakiinnutti paikkansa joukkueen kakkosketjussa ja oli Jokipoikien toiseksi paras pistemies Juuso Rajalan jälkeen tehoilla 12+26=38. Pudotuspeleissä Ruohomaa oli viidellä osumallaan joukkueen paras maalintekijä Olavi Vauhkosen kanssa. Hän voitti kauden päätteeksi Mestis-hopeaa.

#### SM-liigaura
Ruohomaa teki kaudeksi 2012–2013 kaksivuotisen sopimuksen SM-liigajoukkue JYPin kanssa. Hän teki liigadebyyttinsä 27. syyskuuta 2012 vieraissa SaiPaa vastaan. Ruohomaa merkittiin JYPin kolmosketjun oikeaan laitaan Miika Lahden ja Jari Jääskeläisen viereen. Hän sai ottelussa jääaikaa 5.26 minuuttia. Ruohomaa pelasi kautensa pitkälti JYPin ja farmijoukkue JYP-Akatemian välillä. Hän jäi JYPin SM-liigajoukkueessa varsin pieneen rooliin ja teki 18 runkosarja- ja yhdessä pudotuspeliottelussa kaksi maalia, jotka molemmat syntyivät 21. helmikuuta 2013 vieraissa KalPaa vastaan. Ruohomaan toinen osuma jäi JYPin 5–3-voittoon päättyneen ottelun voittomaaliksi. Hän voitti kauden päätteeksi SM-pronssia.

Kesäkuussa 2013 Ruohomaa siirtyi JYPistä vuokralle hänen aiempaan seuraansa Jokipoikiin koko kauden 2013–2014 ajaksi. Hän sijoittui tehoilla 22+43=65 koko Mestiksen pistepörssissä toiseksi edellään vain Hokin Teemu Virtala. Pelaajat äänestivät Ruohomaan koko sarjan parhaaksi pelaajaksi, ja hänet palkittiin Kultaisella kiekolla. Hänet palkittiin myös parhaana hyökkääjänä Mika Helkearo -palkinnolla ja äänestettiin ensimmäiseen tähdistökentälliseen. Ruohomaa äänestettiin myös Mestiksen tammikuun kuukauden pelaajaksi.

Kaudeksi 2014–2015 Ruohomaa siirtyi kaksivuotisella sopimuksella Kalevan Pallon riveihin. Kausi 2014–2015 oli hänelle ensimmäinen kokonainen SM-liigassa ja Ruohomaa teki 53 runkosarjaottelussa tehot 6+20=26 sekä kuudessa pudotuspeliottelussa tehot 3+1=4. Hän oli runkosarjassa KalPan kolmanneksi paras pistemies Jaakko Rissasen kanssa ja kevään 2015 pudotuspeleissä joukkueen paras maalintekijä kolmella osumallaan. Ruohomaa teki liigauransa ensimmäisen pudotuspelimaalin 24. maaliskuuta 2015 kolmannessa puolivälieräottelussa vieraissa Rauman Lukkoa vastaan. Hänen osumansa ratkaisi KalPalle 4–3-jatkoaikavoiton ajassa 66.37. Ruohomaa palkittiin ottelun *[[Ilta-Sanomat|Ilta-Sanomien]]* kolmen tähden tähtipelaajana. Seuraavassa ottelussa 26. maaliskuuta 2015 hän viimeisteli KalPan 4–2-voittoon päättyneessä ottelussa kaksi maalia, joista jälkimmäinen jäi ottelun voittomaaliksi. Ruohomaa keräsi ottelussa myös yhden syöttöpisteen. Hänet palkittiin taas *Ilta-Sanomien* kolmen tähden tähtipelaajana. Lukko vei kuitenkin lopulta koko ottelusarjan voitoin 4–2.

Ruohomaa nousi kaudella 2015–2016 KalPan ykkössentteriksi Jaakko Rissasen loukkaantumisen myötä. Hän voitti joukkueen sisäisen piste- ja syöttöpörssin tehoilla 12+31=43, kuten myös pudotuspelien ensimmäisen kierroksen kolmessa ottelussa tehoilla 1+2=3.

Kaudeksi 2016–2017 Ruohomaa siirtyi kaksivuotisella sopimuksella Oulun Kärppiin. Hän voitti Mestarien liigassa joukkueen sisäisen piste- ja maalipörssin tehoilla 3+2=5 sekä sisäisen tehotilaston lukemalla +5. Ruohomaan runkosarja SM-liigassa jäi kuitenkin vain 21 ottelun mittaiseksi loukkaantumisten vuoksi. Marraskuussa 2016 hän loukkaantui loppuvuodeksi, mutta Ruohomaa joutui kuitenkin jo toisessa paluuottelussaan yli kahdeksi kuukaudeksi runkosarjan loppupuolelle asti sivuun alavartalovamman vuoksi tammikuussa 2017. 

Kaudeksi 2017–2018 Ruohomaa nimettiin Kärppien varakapteeniksi. Hän teki SM-liigan yhden kauden piste-ennätyksensä tehoilla 20+29=49, joilla Ruohomaa oli joukkueen kolmanneksi paras pistemies ja sijoittui koko SM-liigan pistepörssissä yhdeksänneksi. Hän muodosti yhdessä Julius Junttilan ja Charles Bertrandin kanssa Kärppien ykkösketjun, joka pelasi pääsääntöisesti läpi koko runkosarjan 2017–2018. Ketjua pidettiin yleisesti koko SM-liigan kauden parhaana ketjuna. Kesken puolivälieräsarjan ketju kuitenkin hajotettiin, kun sekä Bertrand että Junttila olivat jääneet aiemmin maaliskuussa kokonaan ilman tehopisteitä. Pudotuspelien edetessä Ruohomaan laidoilla pelasivat niin Saku Mäenalanen, Ville Leskinen, Nicklas Lasu että Kristian Vesalainen. Kauden viimeisessä ottelussa, kuudennessa finaaliottelussa vieraissa Tapparaa vastaan hänen johtamansa ykkösketjun täydensivät Ville Leskinen ja Charles Bertrand. Ruohomaa voitti kauden päätteeksi Suomen-mestaruuden.

#### KHL 2018–2021
Ruohomaa siirtyi kaudeksi 2018–2019 vuoden mittaisella sopimuksella KHL-seura Neftehimik Nižnekamskiin. Hän oli tehoilla 9+24=33 joukkueen paras syöttäjä ja toiseksi paras pistemies maanmiehensä Juuso Puustisen jälkeen. Kaudeksi 2019–2020 kaksikko siirtyi vuoden mittaisilla sopimuksilla jatkamaan KHL-uraansa Sibir Novosibirskiin. Ruohomaa voitti joukkueen sisäisen piste- ja syöttöpörssin tehoilla 13+31=44. Hänet valittiin joulukuussa 2019 KHL:n viikon hyökkääjäksi. Helmikuussa 2020 Ruohomaa teki Sibirin kanssa vuoden mittaisen jatkosopimuksen. Kaudella 2020–2021 hän voitti joukkueen sisäisen piste- ja syöttöpörssin tehoilla 9+30=39.

#### Siirtyminen SHL:ään
Kaudeksi 2021–2022 Ruohomaa siirtyi kaksivuotisella sopimuksella Ruotsin SHL-liigan Leksandiin. Hän oli tehoilla 12+28=40 joukkueen toiseksi paras maalintekijä ja kolmanneksi paras pistemies.

Kaudeksi 2023–2024 Ruohomaa siirtyi jatkamaan SHL-uraansa vuoden mittaisella sopimuksella Modon riveihin. Hänet nimettiin joukkueen varakapteeniksi. Ruohomaan alkukausi osoittautui kuitenkin odotuksiin nähden pettymykseksi ja hän teki 20 pelaamassaan ottelussa yhdeksän tehopistettä. Tammikuussa 2024 Ruohomaan sopimus purettiin. Ruotsalaislehti *[[Aftonbladet]]in* mukaan hän ole ollut tyytyväinen MoDossa, eikä "pelaajan ja johdon välit eivät ole olleet kivuttomat". Samana päivänä Ruohomaan uutisoitiin siirtyvän loppukaudeksi toiseen SHL-joukkueeseen, Frölundaan. Puolivälieräsarjassa hän teki kaksi voittomaalia entistä seuraansa Leksandia vastaan. Seitsemännessä ottelussa 4. huhtikuuta 2024 Ruohomaa ratkaisi Frölundalle 3–2-voiton ja välieräpaikan ensimmäisessä jatkoerässä ajassa 64.08. Toukokuussa 2024 Ruohomaa teki seuran kanssa vuoden mittaisen jatkosopimuksen.

#### Paluu SM-liigaan
Kaudeksi 2025–2026 Ruohomaa palasi SM-liigaan ja siirtyi 1+1-vuotisella sopimuksella Rauman Lukkoon. Hänet nimettiin joukkueen varakapteeniksi. Helmikuussa 2026 Lukko ja Ruohomaa käyttivät hänen sopimuksessaan olleen option.

### Maajoukkueura

Ruohomaa sai tililleen ensimmäisen A-maaottelunsa Channel One Cupin Prahassa pelatussa avausottelussa 13. joulukuuta 2017 Tšekkiä vastaan. Hänet merkittiin Suomen 13. hyökkääjäksi, eikä Ruohomaa saanut lopulta jääaikaa. Hän sai peliaikaa kuitenkin seuraavassa ottelussa 15. joulukuuta 2017 Moskovan VTB-jääpalatsissa Etelä-Koreaa vastaan. Ruohomaa merkittiin Suomen kolmosketjun keskushyökkääjäksi laidoilleen toinen A-maajoukkuedebytantti Juuso Ikonen sekä Lauri Korpikoski. Hän keräsi ottelussa myös kaksi syöttöpistettä. Suomen 4–1-voittoon päättynyt ottelu oli kaikkien aikojen ensimmäinen kohtaaminen Etelä-Koreaa vastaan jääkiekossa. Ensimmäisen A-maajoukkuemaalinsa Ruohomaa teki Channel One Cupissa 17. joulukuuta 2020 Moskovan TsSKA Arenassa Tšekkiä vastaan. 

Ruohomaa voitti hopeaa MM-kilpailuissa vuonna 2021. Hän putosi viimeisten joukossa Suomen lopullisesta joukkueesta vuoden 2023 turnaukseen. Hänet valittiin myös vuoden 2025 kisajoukkueeseen, mutta Ruohomaa joutui jättämään turnauksen kesken loukkaannuttuaan ottelussa Sloveniaa vastaan. Hänet Suomen joukkueessa korvasi Mikael Pyyhtiä. Yhteensä hän on pelannut 48 A-maaottelua tehden seitsemän maalia ja 16 tehopistettä.

## Muuta
Ruohomaa on ennen ammattilaisuraansa työskennellyt myös kersanttina Puolustusvoimissa sekä siviilissä mm. rakennusalalla.

Mikaelin isoveljet Jarmo ja Juha Ruohomaa ovat pelanneet jääkiekkoa alemmilla sarjatasoilla. Veljesten isä Matti Ruohomaa valmensi heitä Lauttakylän Lujan junioreissa.

## Tilastot

## Lähteet
*
*
*

### Viitteet